Kipindi 4: Mulopwe Umbajinji wa Isalela Kutūla ku bu Misungi mu Babiloni
Solo ye wāikele mulopwe umbajinji wa Isalela. Ino Yehova wāmupela, kupwa Davida wātongwa kwikala mulopwe pa kyandi kyaba. Tusa kwifunda bivule bitala padi Davida. Aye ukidi nkasampe, wālwile na kampangala Ngodiata. Kupwa, wānyemene Solo Mulopwe wa mukao. Kadi Abikele mwana-mukaji mupopoke wāmukankeje kukalonga kya bulembakane.
Ebiya, tukefunda bintu bivule bitala padi Solomone mwanā Davida, wāpingakene Davida bu mulopwe wa Isalela. Umo ne umo mu balopwe basatu babajinji ba Isalela wābikele myaka 40. Kupwa lufu lwa Solomone, Isalela wātyibwa mu malopwe abidi, bulopwe bwa kungala ne bwa kunshi.
Bulopwe bwa bisaka 10 bwa kungala bwālele myaka 257, kupwa bwāonakanibwa na Bene Ashidia. Papita myaka 133, bulopwe bwa kunshi bwa bisaka bibidi nabo bwāonakanibwa. Mu kino kitatyi, Bene Isalela bāselwa bu misungi mu Babiloni. Kino KIPINDI 4 kiselele mānga yālongekele mu bula bwa myaka 510, mwāpityile binkumenkume bikatampe byotusa kumona.
lua_Latn bem_Latn bem_Latn bem_Latn